***Den 12. januar 2015***

**PRESSEMEDDELELSE**

**Prototypeportal hjælper iværksættere på vej**

**PrototypePortalen.dk er en webbaseret portal, hvor iværksættere fra hele landet kan finde virksomheder, der vil hjælpe med at forvandle en god idé til et fysisk produkt. Nu skal iværksætterne på banen, så de gode idéer kan komme op af skufferne.**

For idémagere og iværksættere kan det være en uoverskuelig proces at transformere en idé eller en tegning til et fysisk produkt. Det er der lavet om på – efter flere måneders udviklingsarbejde i Holbæk Erhvervsforum, er PrototypePortalen.dk nemlig åbnet op og er tilgængelig på nettet.

”Mere end 70 produktionsvirksomheder er med. De har stillet sig til rådighed som rådgivere for iværksættere fra hele landet, der har brug for at få udarbejdet en prototype af deres idé. Portalen fortæller på overskuelig vis, hvilke kompetencer og specialer de enkelte virksomheder kan byde ind med, så iværksætteren meget hurtigt kan spore sig ind på de rigtige samarbejdspartnere. Netop den lette tilgang for iværksætterne har været vigtig for os”, siger Mads Lebech, der er adm. direktør i Industriens Fond, og som sammen med Holbæk Erhvervsforum har stablet PrototypePortalen på benene.

**Prototyper giver større gennemslagskraft hos investorer**

”Det er en rigtig god idé med lettere adgang til prototyper. Jeg har screenet rigtigt mange virksomheder og ofte oplevet, at iværksætterne har svært ved at få omsat deres tanker og idéer til et reelt produkt. Og det kan være svært at få en bank til at låne dig penge alene på grundlag af en idé eller en tegning – det vil være lettere, hvis du har et produkt at vise frem. Du vil også kunne brænde mere igennem hos investorer og business angels”, siger formanden for Dansk Iværksætterforening, Christian Walther Øyrabø der selv har bistået Holbæk Erhvervsforum med udvikling af idéen, der for alvor tog fart da Industriens Fond foretog en temaindkaldelse med overskriften ”Flere Vækstiværksættere”.

”Vi satte yderligere fokus på vækstiværksættere sidste år og dette projekt adresserer nogle helt klare udfordringer for de enkelte iværksættere. For iværksættere er det ofte en slidsom proces at finde den rette producent og etablere konkrete samarbejdsaftaler. Med PrototypePortalen smidiggør vi nu denne proces. Fremadrettet skal vi sørge for at få iværksættere og produktionsvirksomheder fra hele landet med”, fortæller Mads Lebech som er administrerende direktør i Industriens Fond.

**Efterlysning**

Lokale erhvervsfolk i Holbæk har drevet projektet frem sammen med erhvervskonsulent Bodil Islann fra Holbæk Erhvervsforum.

”Vi er glade for, at så mange af vores lokale virksomheder er så åbne overfor at hjælpe iværksætterne. Nu har vi så taget opgaven med at finde de mange projekter, der ligger i skufferne rundt omkring; ikke blot her i Holbæk, men i hele Danmark. Med andre ord gør vi nu en stor indsats for at promovere PrototypePortalen.dk over for iværksætterne”.

Når iværksætterne kommer i kontakt med virksomhederne gennem PrototypePortalen.dk kan det resultere i en prototype, men også i et mere videregående samarbejde mellem parterne. For eksempel efterfølgende serieproduktion til gavn for begge parter.

**For yderligere information kontakt:**

***Industriens Fond***

Ole Østrup, formidlingsansvarlig

Telefon: 23 80 06 60

Mail: oos@industriensfond.dk

***Holbæk Erhvervsforum***

Bodil Islann, erhvervskonsulent

Telefon: 26 39 79 69

Mail: bodil@heforum.dk

***Dansk Iværksætterforening***

Christian Walther Øyrabø, formand

Telefon: 40 74 70 93

Mail: cwo@d-i-f.dk

***Om Industriens Fond***

Industriens Fond er en privat filantropisk fond med en formue på fire milliarder kroner. Fonden støtter og udvikler nyskabende og økonomisk bæredygtige projekter, der styrker konkurrenceevnen for dansk industri og erhvervsliv generelt. Fonden har i dag over 80 aktive projekter og uddeler omkring 100 mio. kroner årligt.